**SAOPŠTENJE ZA MEDIJE**

**IZLOŽBA:**

**OD VLADARA DO SVETITELJA – OSAM VEKOVA OD KRUNISANJA STEFANA PRVOVENČANOG**

Pančevo, 18.12.2017. – **U Narodnom muzeju Pančevo u petak 22. decembra u 19 sati svečano će biti otvorena izložba *Od vladara do svetitelja – osam vekova od krunisanja Stefana Prvovenčanog*. Koautorskom izložbom Svetlane Mesicki, kustosa etnologa i Gordane Stojanov, slikara konzervatora ujedno će biti obeleženo i 94 godine od osnivanja Muzeja. Izložbu će otvoriti dr Ivana Spasović iz Arhiva SANU, a nastupaće i Pančevačko srpsko crkevno pevačkog društvo.**

**Mošti Stefana Prvovenčanog seljene su u toku naše istorije po mnogim manastirima. Podatak da su u periodu 1790 – 1791. bile pohranjene u Pančevu, zavređuje obeležavanje ovog značajnog datuma za našu istoriju.**

**Na izložbi će biti izložena i ikona Stefana Prvovenčanog iz riznice Hrama Uspenja Presvete Bogorodice iz Pančeva, radovi studenata III godine crkvenog slikarstva Akademije Srpske pravoslavne crkve u Beogradu, a zahvaljujući Radio televiziji Srbije publika će moći da vidi i kostime iz serijala Nemanjići – rađanje srpske kraljevine.**

Dinastija Nemanjića, čiji je začetnik Stefan Nemanja, vladala je Srbijom više od 200 godina i tokom svoje vladavine podigla je veliki broj crkava i manastira, od kojih mnogi i danas plene lepotom i predstavljaju najvrednije tekovine celokupne srpske kulturne i duhovne baštine, a neki od njih uvršteni su i na Uneskovu listu svetske baštine.